दूसरे नंबर पर बुर्के का विरोध करने वाली ईरानी महिलाएं; प्रिंस हैरी चौथे, मेसी पांचवें नंबर पर
TIME Magazine TIME100 Reader Poll List 2023 - शाहरुख खान ने एक बार फिर इंटरनेशनल लेवल पर इंडिया को प्राउड फील कराया है। टाइम मैगजीन द्वारा कराए गए ‘टाइम 100’ पोल में किंग खान पहले पायदान पर रहे हैं।
टाइम मैगजीन के रीडर्स पोल में शाहरुख खान मोस्ट इन्फ्लूएंशल पर्सनैलिटी (सर्वाधिक प्रभावशाली शख्सियत) चुने गए हैं। 2023 टाइम 100 पोल में पहले नंबर पर रहने वाले किंग खान को 4% वोट मिले। दूसरे नंबर पर उन ईरानी महिलाओं का ग्रुप है, जिन्होंने बुर्के और हिजाब के खिलाफ प्रदर्शन किया था।
तीसरे नंबर पर दुनिया भर के कोविड हेल्थ वर्कर रहे। ब्रिटेन के प्रिंस हैरी और उनकी पत्नी चौथे जबकि फुटबॉलर मेसी पांचवें नंबर पर हैं।
सर्वश्रेष्ठ प्रभावशाली व्यक्तियों की टॉप 5 लिस्ट
ईरानी महिलाओं को 3% वोट मिले
टाइम मैगजीन के मुताबिक इस सर्वे में दुनियाभर के 1.2 मिलियन लोगों ने हिस्सा लेकर वोट दिए। शाहरुख को इस पोल में 4% वोट मिले। दूसरे नंबर पर रहीं बुर्के का विरोध करने वाली ईरानी महिलाओं को 3% वोट मिले हैं। ईरानी महिलाओं को मैगजीन के 2022 के पर्सन ऑफ द ईयर का खिताब भी मिला है।
चौथे पायदान पर प्रिंस हैरी और मेगन
चौथे नंबर पर प्रिंस हैरी और मेगन हैं, जिन्हें 1.9% वोट मिले। इस साल हैरी जहां अपनी बॉयोग्राफी स्पेयर को लेकर काफी सुर्खियों में रहे, वहीं मेगन ने आर्किटाइप्स नाम के एक पॉडकास्ट को होस्ट किया। यही वजह थी कि रॉयल फैमिली के दोनों सदस्यों को लेकर खूब बातें हुईं। फुटबॉलर लियोनेल मेसी 1.8% वोटों के साथ लिस्ट में पांचवें नंबर पर रहे।
13 अप्रैल को जारी होगी फाइनल लिस्ट 
Time.com के मुताबिक, 2023 के मोस्ट इन्फ्लूएंशल पीपुल की एनुअल लिस्ट इसी महीने की 13 तारीख को जारी की जाएगी। 2022 में इस लिस्ट में गौतम अडाणी, करुणा नंदी और खुर्रम परवेज जैसी हस्तियों के नाम शुमार थे।
टीवी शो फौजी से की थी करियर की शुरुआत
शाहरुख ने अपने करियर की शुरुआत साल 1989 में टेलीविजन सीरियल फौजी से की थी, जिसमें उन्होंने आर्मी कैडेट का किरदार निभाया था। लोगों को शो में उनका काम बेहद पसंद आया। इसके बाद उन्होंने 1989 में उम्मीद और वागले की दुनिया, 1990 में सर्कस और 1992 में इडियट में काम किया।
टीवी छोड़ बॉलीवुड में एंट्री का फैसला लिया
1991 में मां के निधन के बाद शाहरुख ने छोटे पर्दे को छोड़कर बॉलीवुड में कदम रखने का फैसला किया। 1992 में आई दीवाना उनके करियर की पहली फिल्म थी। हालांकि इस फिल्म में वो सेकेंड लीड में थे, उनके साथ एक्ट्रेस दिव्या भारती और ऋषि कपूर मुख्य भूमिका में थे। 1992 में ही बतौर लीड उनकी फिल्म ‘दिल आशना है’ और ‘चमत्कार’ आई, जिसे ऑडियंस से अच्छा रिस्पॉन्स मिला।
108 फिल्मों में काम कर चुके हैं किंग खान
अब तक शाहरुख 108 फिल्मों में काम कर चुके हैं। हाल ही में उनके फिल्म पठान रिलीज हुई थी, जिसने बॉक्सऑफिस पर कई रिकॉर्ड कायम किए। वहीं उनकी अगली फिल्म जवान जून 2 जून को रिलीज होगी। इसके अलावा राजकुमार हिरानी के साथ उनकी पहली फिल्म डंकी 22 दिसंबर को रिलीज होगी। उनकी दोनों ही फिल्मों को लेकर फैंस काफी एक्साइटेड हैं।